Søvnig pilot trodde Venus var møtende fly
Passasjerer som ikke satt fastspent, ble kastet ut av setene sine da piloten på et fly fra selskapet Air Canada gjorde en brå manøver for å komme unna. Sju av dem måtte sendes til sykehus da flyet kom fram til Zürich i Sveits i januar i fjor, ble det sagt under granskningen av saken som denne uken pågår i Ottawa. Annenpiloten som satt ved spakene, hadde rett før episoden tatt seg en lur. Han led tydeligvis av en tilstand som på fagspråket kalles «sleep inertia», og som gjør mennesker omtåket rett etter at de har våknet opp, sa eksperter til granskningskommisjonen. - Episoden viser at tretthet hos besetningen på fly kan være et alvorlig problem, sier Jon Lee som leder granskningen. Denne har også brakt på det rene at ingen av passasjerene satt fastspent, selv om skiltet med «fest setebeltene» var på. Den søvnige annenflygeren var småbarnsfar og hadde ikke fått hvilt ordentlig ut. Mens kapteinen styrte flyet, hadde han sovet i 75 minutter i setet ved siden av, selv om Air Canada har regler om at besetningsmedlemmer ikke må sove lenger enn 40 minutter på jobb.
16 passasjerer ble skadet da en søvnig pilot på et fly fikk panikk da han forvekslet planeten Venus med et fly på kollisjonskurs.